CELEX: C2006/294/125
Language: el
Date: 2006-12-02 00:00:00
Title: Υπόθεση T-288/06: Προσφυγή της 18ης Οκτωβρίου 2006 — Huta Częstochowa κατά Επιτροπής των Ευρωπαϊκών Κοινοτήτων

2.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 294/63
            
         Προσφυγή της 18ης Οκτωβρίου 2006 — Huta «Częstochowa» κατά Επιτροπής των Ευρωπαϊκών Κοινοτήτων
   (Υπόθεση T-288/06)
   (2006/C 294/125)
   Γλώσσα διαδικασίας: η πολωνική
   Διάδικοι
   
      Προσφεύγουσα: Huta «Częstochowa» S.A. (εκπρόσωποι: Czesław Sadkowski και Dariusz Sałajewski, νομικοί σύμβουλοι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               Να ακυρώσει το άρθρο 3, παράγραφος 2, δεύτερο εδάφιο, της αποφάσεως C 20/04 (ex NN 25/05) της Επιτροπής, της 5ης Ιουλίου 2005, σχετικά με κρατική ενίσχυση χορηγηθείσα στη Huta «Częstochowa» S.A.
            
         Ισχυρισμοί και κύρια επιχειρήματα
   Η προσφεύγουσα ζητεί την ακύρωση της αποφάσεως C 20/04 (ex NN 25/05) της Επιτροπής, της 5ης Ιουλίου 2005, το άρθρο 3, παράγραφος 1, της οποίας κήρυξε ασυμβίβαστη με την κοινή αγορά την ενίσχυση που χορήγησε η Πολωνία στη Huta «Częstochowa» S.A. κατά το χρονικό διάστημα μεταξύ του 1997 και του Μαΐου του 2002, υπό τη μορφή λειτουργικής ενισχύσεως και ενισχύσεως για την αναδιάρθρωση του προσωπικού. Η απόφαση αυτή κοινοποιήθηκε στην προσφεύγουσα στις 21 Αυγούστου 2006. Με το άρθρο 3, παράγραφος 2, της προσβαλλομένης αποφάσεως, η Επιτροπή διατάσσει την Πολωνία να λάβει όλα τα αναγκαία μέτρα προκειμένου να ανακτήσει την παράνομη ενίσχυση από τις αναφερόμενες στην εν λόγω παράγραφο επιχειρήσεις, στις οποίες περιλαμβάνεται και η προσφεύγουσα. Δυνάμει της αποφάσεως αυτής, όλες οι αναφερόμενες στην παράγραφο 2 επιχειρήσεις ευθύνονται από κοινού και εις ολόκληρον για την άμεση επιστροφή της ενισχύσεως αυτής σύμφωνα με τα προβλεπόμενα στο εθνικό δίκαιο. Κατά τις διατάξεις του κεφαλαίου V του κανονισμού (ΕΚ) 794/2004 (1), επιβάλλονται τόκοι για όλη την περίοδο από την ημέρα χορηγήσεως της ενισχύσεως μέχρι την πραγματική ανάκτησή της.
   Προς στήριξη της προσφυγής της, η προσφεύγουσα προβάλλει τις ακόλουθες αιτιάσεις:
   
               —
            
            
               Η καθής παρέβη τα άρθρα 87 και 88 ΕΚ καθώς και το άρθρο 7, παράγραφος 5, του κανονισμού (ΕΚ) 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ (2), αφενός κρίνοντας ότι οι προαναφερθείσες διατάξεις επιτρέπουν την έκδοση αποφάσεως με την οποία χαρακτηρίζεται ασυμβίβαστη με την κοινή αγορά ενίσχυση χορηγηθείσα από ένα κράτος μέλος πριν από την προσχώρησή του στην Ευρωπαϊκή Ένωση, μολονότι η εν λόγω ενίσχυση δεν εφαρμόστηκε μετά την προσχώρηση της Δημοκρατίας της Πολωνίας στην Κοινότητα, και, αφετέρου, προσθέτοντας στα προς ανάκτηση ποσά τόκους υπολογιζόμενους για όλη την περίοδο από την ημέρα χορηγήσεως της ενισχύσεως στην Huta Częstochowa S.A. μέχρι την ημέρα της πραγματικής ανακτήσεώς της. Η προσφεύγουσα υποστηρίζει ότι η ενίσχυση η οποία χορηγήθηκε μεταξύ 1997 και 2002 και δεν εφαρμόστηκε μετά την προσχώρηση της Πολωνίας στην Ευρωπαϊκή Ένωση δεν μπορεί να θεωρηθεί ασυμβίβαστη με την κοινή αγορά βάσει του άρθρου 87 ΕΚ, καθότι δεν μπορούσε να επηρεάσει το ενδοκοινοτικό εμπόριο πριν από την 1η Μαΐου 2004, ήτοι πριν από την προσχώρηση της Πολωνίας στην Ευρωπαϊκή Ένωση, εφόσον η πολωνική αγορά δεν αποτελούσε ακόμη τμήμα της κοινοτικής εσωτερικής αγοράς. Επιπλέον, δεδομένου ότι το πρωτόκολλο αριθ. 8 της συνθήκης προσχωρήσεως (3), για την αναδιάρθρωση της πολωνικής χαλυβουργίας, δεν αναφέρει την προσφεύγουσα στο παράρτημά του 1, αυτή θεωρεί ότι δεν την αφορά η πλειονότητα των διατάξεων του εν λόγω πρωτοκόλλου.
            
         
               —
            
            
               Η καθής παρέβη το άρθρο 9, παράγραφος 4, του κανονισμού (ΕΚ) 794/2004, μη ορίζοντας, με την απόφασή της, το επιτόκιο για την ανάκτηση της κρατικής ενισχύσεως. Δεδομένου ότι δεν υφίσταντο στην Πολωνία πενταετούς διάρκειας ανταλλαγές επιτοκίων (swaps) για τις διατραπεζικές συναλλαγές πριν από την προσχώρηση της Πολωνίας στην Ευρωπαϊκή Ένωση, η Επιτροπή και η Πολωνία όφειλαν να καταλήξουν σε σχετική συμφωνία, η οποία να προκύπτει από την προσβαλλόμενη απόφαση ή από άλλη απόφαση της Επιτροπής.
            
         
      (1)  Κανονισμός (ΕΚ) 794/2004 της Επιτροπής, της 21ης Απριλίου 2004, σχετικά με την εφαρμογή του κανονισμού (ΕΚ) 659/1999 του Συμβουλίου για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ (ΕΕ L 140, σ. 1).
   
      (2)  ΕΕ L 83, σ. 1.
   
      (3)  Συνθήκη της 16ης Απριλίου 2003 για την προσχώρηση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας στην Ευρωπαϊκή Ένωση (ΕΕ L 236, σ. 17).